EARTHทุ่มพันล้านบุกพม่า
พบบิทูมินัสสำรอง40ล้านตัน TCCฟุ้งตปท.จีบเป็นตัวแทน
27 พ.ย. 2555

พบบิทูมินัสสำรอง40ล้านตัน TCCฟุ้งตปท.จีบเป็นตัวแทน
EARTH ทุ่มพันล้าน ร่วมทุนทำเหมืองถ่านหินพม่าแบ่งกำไร 70-30 ปีหน้ารับทรัพย์ ด้าน TCC เนื้อหอมต่างประเทศรุมจีบให้เป็นตัวแทนขาย
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า บริษัทได้ลงนามข้อตกลงร่วมดำเนินธุรกิจกับบริษัท อีสท์สตาร์ เพื่อทำเหมืองถ่านหินบนเนื้อที่ 1,262 ไร่ ที่รัฐทวาย ประเทศพม่า ซึ่งบริษัท อีสท์สตาร์ ได้สิทธิสัมปทานมาจากรัฐบาลพม่า และจากการสำรวจในเบื้องต้นพบว่าเหมืองแห่งนี้มีปริมาณสำรองถ่านหินประเภทบิทูมินัส ประมาณ 40 ล้านตัน 
สำหรับเงินลงทุนที่จะใช้ในการดำเนินธุรกิจเหมืองถ่านหินครั้งนี้จะอยู่ที่ประมาณ 1,000 ล้านบาท โดยบริษัท เอ็นเนอร์ยี่ เอิร์ธ เข้าไปลงทุนและพัฒนาทั้งหมดโดยได้ส่วนแบ่งกำไรในอัตรา 70% และอีสท์สตาร์จะได้รับกำไร 30% 
บริษัทคาดว่าจะเริ่มดำเนินการขุดได้ในเดือน ม.ค. 2556 และเริ่มจำหน่ายถ่านหินได้ในเดือน เม.ย.-พ.ค. 2556 และจะรับรู้รายได้ช่วงครึ่งหลังปี 2556
“บริษัทใช้เวลากว่า 3 ปี ในการศึกษาข้อมูลเกี่ยวกับการทำเหมืองถ่านหินที่ประเทศพม่า ซึ่งวันนี้พร้อมแล้ว โดย EARTH จะเป็นผู้จัดหาแหล่งเงินทุนในการขุดทำเหมืองและเป็นผู้จัดจำหน่ายถ่านหินเพื่อขายให้กับลูกค้า และจะย้ายเครื่องจักรจากไทยไปพม่าบางส่วนเพื่อลดต้นทุนในการผลิต” 
ทั้งนี้ การเข้าไปลงทุนที่พม่าถือเป็นหนึ่งในแผนธุรกิจ 5 ปี 5 เหมือง 5 ประเทศ ส่วนในอนาคตอีก 2 ปี หลังเข้าไปขุดและผลิตอย่างต่อเนื่องแล้วมีแผนที่จะศึกษาเส้นทางในการทำถนนออกสู่ทะเลด้านตะวันตกของประเทศพม่าเพื่อทำท่าเรือ เพิ่มช่องทางในการจำหน่ายจากประเทศพม่าออกสู่ประเทศอินเดีย ทำให้บริษัทบริหารต้นทุนด้านการขนส่งได้ต่ำลง 
ปัจจุบัน EARTH มีปริมาณถ่านหินสำรองคงเหลือประมาณ 5 ล้านตัน หากนับเพิ่มปริมาณสำรองของเหมืองถ่านหินในประเทศพม่าแห่งนี้ จะทำให้มีปริมาณถ่านหินเพิ่มขึ้นรวมเป็นประมาณ 45 ล้านตัน และรองรับกับความต้องการของลูกค้าได้ถึง 10 ปี
ด้านนายบุญอนันต์ ศรีขาว รองกรรมการผู้จัดการ บริษัท ไทยแคปปิตอล คอร์ปอเรชั่น (TCC) กล่าวว่า เมื่อสัปดาห์ที่ผ่านมาบริษัทได้รับเชิญเข้าร่วมประชุมในงาน “Coaltrans Asian Emerging Market” ในฐานะบริษัทผู้นำเข้าถ่านหินชั้นนำของประเทศไทย ซึ่งบริษัทได้รับความสนใจเป็นอย่างดีจากทั้งคู่ค้าภายในและภายนอกประเทศ ส่วนใหญ่อยู่ในกลุ่มประเทศแถบเอเชียและเอเชียตะวันออก โดยมีลูกค้าอยู่ 2-3 ราย ได้มีการยื่นข้อเสนอให้บริษัทเป็นตัวแทนการจัดจำหน่ายถ่านหินในประเทศไทย 
“บริษัทเชื่อว่าในปี 2556 จะเป็นปีที่ดีของบริษัทสำหรับการเติบโตที่เพิ่มขึ้นจากยอดขายในแถบภูมิภาค” นายบุญอนันต์ กล่าว
รองกรรมการผู้จัดการ TCC กล่าวว่า ทิศทางราคาถ่านหินของบริษัทในช่วง 2-3 สัปดาห์ที่ผ่านมาปรับตัวขึ้นต่อเนื่อง และคาดว่าจะเพิ่มขึ้นไปจนถึงต้นปีหน้าเพราะเข้าสู่ฤดูหนาว 
ก่อนหน้านี้หลายประเทศมีการลดการนำเข้าถ่านหินขณะนี้ได้มีการสั่งซื้อเพิ่มขึ้นต่อเนื่อง และพลังงานจากถ่านหินก็ยังคงมีบทบาทที่สำคัญในการผลิตต่อไป
ด้านราคาหุ้น EARTH เปิดบวกที่ 7.80 บาท รับข่าวดีเรื่องเหมืองพม่า แต่ท้ายตลาดมีการขายหุ้นทำกำไรรับข่าว กดราคาปิดที่ 7.60 บาท ลดลง 0.05 บาท